Kočiš, Eduard, poslanec NR SR (2021-10-19):
Ďakujem pekne za slovo, pán predsedajúci. Čiže ako som avizoval vo svojej faktickej poznámke, chcem aj v tejto rozprave troška ešte poukázať na to, že k tomuto zlyhaniu naozaj došlo na obidvoch stranách. Došlo k zlyhaniu na strane organizátora, ktorým bol trnavský Spartak, došlo k zlyhaniu na strane policajného zboru, ktorý automaticky má poskytnúť pri takomto rizikovom zápase, o ktorom naozaj všetci, ktorí sme veľkými fanúšikmi športu ako takého, ale najmä futbalu, vieme, že vyhrotené situácie a Spartak Trnava a Slovan Bratislava alebo aj opačne vždy to malo veľký náboj, vždy to malo silný signál a takýto športový majstrovský zápas musí byť automaticky vyhlásený za rizikový. A v tomto prípade v žiadnom možnom prípade nemôžem sa stotožniť s názormi, ktoré prezentovali určití funkcionári či už Slovenského futbalového zväzu alebo Únie ligových klubov, že (rečník si odkašľal), pardon, že Polícia Slovenskej republiky môže zasiahnuť iba s výlučným súhlasom alebo na požiadanie organizátora. Jednoducho keď sa súčasný alebo poverený prezident policajného zboru pán Havran, Hamran, pardon, aby som mu neskomolil meno, vie vyjadrovať, že pokojný protest budú jednoducho sledovať desiatky a stovky ozbrojencov, aby náhodou nedošlo k nejakému ohrozeniu verejného poriadku, tak ja sa pýtam, kde v tejto chvíli boli tie desiatky a stovky ozbrojencov, ktorí mali byť naozaj zakomponované do ochrany zdravia do ochrany majetku na štadióne Spartaka Trnava. Jednoducho, ak by pán policajný prezident si dal možno poradiť alebo nejakým spôsobom svoje aktivity kooperoval s Úniou ligových klubov, s domácim usporiadateľom, tak keď jednoducho pošleme sto ťažkoodencov do sektora hostí a sto ťažkoodencov do sektora domácich a pri prvom náznaku, pri prvej hodenej svetlici, pri prvom naťahovaní si kukiel, ktoré na verejnom podujatí a ktoré je určitým spôsobom označované za rizikové nejaké, už by mali zasiahnuť, tak k takémuto jednoducho pošpineniu športu a devastácii futbalu by nedošlo. Do troch minút by bol urobený poriadok, rozhodca Filip Glova by stretnutie snáď prerušil, dohralo by sa to okamžite a neutrpel by šport, neutrpeli by diváci, neutrpel by domáci a hosťujúci oddiel, ktorý si myslím, že urobili všetko pre to, aby vytvorili hráčom kvalitné podmienky, aby toto stretnutie mohli odohrať. Ale hovorím, najväčšie zlyhanie budem vždy v tomto momente pripisovať policajnému zboru a domácemu usporiadateľovi, pretože, naozaj sa budem opakovať, všetci, ktorí rozumieme futbalu, ako futbal vybičuje v ľuďoch emócie, musíme vedieť, že toto je naozaj rizikové stretnutie, a aby sme zabránili týmto chuligánom, aby sa pobili. To, že budú cez celý štadión na seba pokrikovať, to je mi absolútne jedno, to patrí jednoducho k športu a k ich nekultúre možnej, ale to, že tam tí ťažkoodenci v tých sektoroch mali byť preventívne, určite by nedošlo k tomu, aby tí fanúšikovia vtrhli na hraciu plochu a ako naozaj nekoordinovaní, nekoordinovaní ľudia z ľavej na pravú stranu začali sa tam na tom štadióne naháňať, kopať a biť. Jednoducho toto nepatrí k športu, je to neúcta k samotnému športu, neúcta k samotnému futbalu a nad týmto by sme sa mali minimálne zamyslieť a skúsiť možno aj požiadať pána ministra vnútra, aby nejakým spôsobom začal takéto záležitosti kooperovať, či už s terajším povereným prezidentom policajného zboru alebo s budúcim prezidentom policajného zboru a tieto záležitosti brať jednoducho nie na ľahkú váhu, pretože aby utrpel futbal a utrpel šport kvôli sto divákom, ktorých by polícia bez akýchkoľvek problémov vedela spacifikovať, vyviesť zo štadióna, tak utrpelo deväťtisíc ľudí, slušných, platiacich, ktorí tam mali svoje rodiny, svoje deti, a takýmto spôsobom naozaj my tie mladé rodiny, mladých ľudí nedonesieme na štadión, nevybudujeme u nich jednoducho ten vzťah k športu a takto budeme o týchto ľudí prichádzať. Čiže skúsme sa nad tým, vážené kolegyne, vážení kolegovia, pán minister, nejakým spôsobom zaoberať alebo hľadať najvhodnejšie možné riešenia, pretože toto jednoducho nie je správanie, ktoré patrí do 21. storočia, a keď tu naozaj máme silové a poriadkové zložky, ktoré vedia takémuto konaniu zabrániť, tak na takéto konanie tieto zložky musia byť vyslané a takýmto spôsobom musí byť demonštrované, že čo už je za hranicou únosnosti a kde takéto zložky naozaj nepatria. Ďakujem pekne.